CELEX: 62021TN0668
Language: mt
Date: 2021-10-15 00:00:00
Title: Kawża T-668/21: Rikors ippreżentat fil-15 ta’ Ottubru 2021 – Siremar vs Il-Kummissjoni

3.1.2022   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 2/42
            
         
      Rikors ippreżentat fil-15 ta’ Ottubru 2021 – Siremar vs Il-Kummissjoni
      (Kawża T-668/21)
      (2022/C 2/58)
      Lingwa tal-kawża: it-Taljan
      
         Partijiet
      
      
         Rikorrent: Sicilia Regionale Marittima SpA – Siremar (Ruma, l-Italja) (rappreżentanti: B. Nascimbene, F. Rossi Dal Pozzo u A. Moriconi, avukati)
      
         Konvenut: Il-Kummissjoni Ewropea
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  —
               
               
                  tannulla d-deċiżjoni tas-17 ta’ Ġunju 2021, sa fejn tikkonċerna l-Artikoli 2 u 3;
               
            
                  —
               
               
                  sussidjarjament, tannulla l-Artikoli 5 u 6 tad-deċiżjoni li tordna l-irkupru tal-allegata għajnuna, u tiddikjara dan l-irkupru immedjat u effettiv;
               
            
                  —
               
               
                  tikkundanna lill-Kummissjoni għall-ispejjeż.
               
            
         Motivi u argumenti prinċipali
      
      Insostenn tar-rikors tagħha, ir-rikorrenti tinvoka tliet motivi.
      
                  1.
               
               
                  L-ewwel motiv, ibbażat fuq ksur tal-Artikoli 107(1) u 108(2) TFUE, kif ukoll tal-Linji gwida għas-salvataġġ u r-ristrutturar tal-2004.
                  
                              —
                           
                           
                              F’dan ir-rigward huwa argumentat li d-deċiżjoni kkontestata fiha żball ta’ liġi fl-applikazzjoni tal-Artikolu 107(3)(b) TFUE, inkluż f’dak li jikkonċerna l-Linji gwida tal-2004, sa fejn ikkonkludiet li l-għajnuna ta’ salvataġġ mogħtija lil Siremar ġiet estiża illegalment għal sena u li hija inkompatibbli mar-regoli tal-Unjoni Ewropea dwar l-għajnuna mill-istat.
                           
                        
            
                  2.
               
               
                  It-tieni motiv, ibbażat fuq ksur tal-Artikoli 107(1) u 108(2) TFUE f’dak li jikkonċerna l-eżenzjonijiet mill-pagament ta’ ċerti taxxi.
                  
                              —
                           
                           
                              Huwa argumentat f’dan ir-rigward li d-dritt għall-eżenzjoni mit-taxxa kontenzjuża huwa suġġett għall-kundizzjonijiet iddefiniti b’mod ġenerali mill-proċeduri ta’ falliment.
                           
                        
            
                  3.
               
               
                  It-tielet motiv, ibbażat fuq ksur tal-prinċipji ta’ ċertezza legali u ta’ amministrazzjoni tajba fir-rigward tat-tul tal-proċedura u l-illegalità konsegwenti tal-ordni ta’ rkupru.
                  
                              —
                           
                           
                              F’dan ir-rigward huwa argumentat li l-proċedura ta’ investigazzjoni li hija s-suġġett ta’ kritika hawnhekk damet tul ta’ żmien eċċessiv, bi ksur tal-prinċipji ta’ ċertezza legali u ta’ amministrazzjoni tajba, kif ukoll tal-prinċipji ġenerali li huma l-korollarju tagħhom.